skærmlilje
Skærmlilje, Agapanthus, slægt med ca. ni arter i det sydlige Afrika. Slægten tilhører narcisfamilien og kan minde om løg (Allium), men er helt uden løglugt. En kort jordstængel med tykke rødder bærer smalle blade og et 50-120 cm langt blomsterskaft med en skærm af ca. 25 langstilkede, blålige blomster med rørformet bloster.
Flere arter dyrkes som store potteplanter i vinterhaver; i varmere europæiske lande dyrkes skærmlilje også almindeligt udendørs.